Magnus Heunicke (S), 2014-02-27:
Tak for det.
Jeg vil godt starte med at takke for den positive modtagelse, som lovforslaget har fået her i dag i Folketinget.
Det er jo først og fremmest et resultat af den evaluering af lov om trafikselskaber, som Transportministeriet færdiggjorde sidste år.
Den lov trådte i kraft i 2007 i forbindelse med kommunalreformen, og der blev med loven oprettet trafikselskaber i hele landet, som skulle varetage opgaver vedrørende indkøb og koordinering af al offentlig servicetrafik.
Intentionen med den lov var dengang først og fremmest at samle al offentlig servicetrafik i centrale enheder, så trafikken blev mere sammenhængende.
Endvidere blev en stor del af ansvaret for trafikken kommunal, så beslutninger om trafikken kunne træffes lokalt.
Argumentet var dengang: Dem, der skal danse til musikken, og som bestiller musikken, skal også betale for musikken.
Loven har nu fungeret i 7 år, og man må sige, at den på mange måder fungerer rigtig godt.
Men evalueringen har vist, at der især øst for Storebælt har været udfordringer i forhold til organiseringen af den offentlige servicetrafik samt finansieringen af trafikselskabet på Sjælland.
Finansieringsmodellen for trafikselskabet på Sjælland er først og fremmest meget kompleks og rigtig svær at forstå, og det har givet anledning til kontroverser mellem trafikselskabet og kommuner.
Herudover gør modellen det vanskeligt at ændre på ruter, der krydser flere kommunegrænser.
Desuden betyder modellen for finansieringen af trafikselskabets administrationsudgifter, der finansieres af Region Sjælland og Region Hovedstaden, at kommunerne ikke har incitament til at nedbringe trafikselskabets omkostninger til administration.
Med lovforslaget ændres finansieringsmodellen for trafikselskabet på Sjælland derfor, så denne i første omgang bliver lettere at forstå, men ændres også, så den enkelte kommunes bidrag i højere grad afspejler den trafik, kommunen rent faktisk bestiller.
Modellen indeholder yderligere et solidarisk element, som fastsættes ud fra kommunens forholdsmæssige befolkningstal.
Med det her solidariske element understøttes busdriftens karakter af at være et samlet netværk.
Endvidere er det hensigten, at en række af de tværkommunale ruter, der mere har karakter af at være regionale end kommunale, skal overflyttes til de to regioner.
Det giver mening.
Herudover indeholder modellen en ændring af finansieringen af administrationsomkostningerne, så trafikselskabets administrationsudgifter skal finansieres af både regioner og kommuner.
De sparede omkostninger kan de her regioner så anvende til at finansiere flere regionale ruter med.
Herudover skal der med afsæt i loven etableres en mere sammenhængende offentlig servicetrafik i Østdanmark.
Vi har med forslaget pålagt DSB, Movia og Metroselskabet at etablere en samarbejdsorganisation, som på selskabets vegne skal varetage alle kundevendte aktiviteter.
Der skal altså oprettes en såkaldt paraplyorganisation, der set fra kundernes synsvinkel står for den offentlige servicetrafik i Østdanmark.
Det vil give et nyt ansigt udadtil for den kollektive offentlige servicetrafik ud fra tesen om, at det jo for kunden ikke er vigtigt, hvem der leverer transporten.
For kunden er det vigtigt, at den kollektive trafik er sammenhængende.
Derfor handler det her om at få kunden i centrum.
Lovforslaget indeholder også forslag om en række øvrige ændringer.
Bl.a. får de selvstændige økommuner, der ikke har en bro eller anden landfast forbindelse, mulighed for at melde sig ud af trafikselskabet.
Der åbnes også op for muligheden for, at kommunerne kan medtage andre passagerer end skolebørn på de skolebusruter, kommunerne selv varetager.
Herudover er der indsat et forslag om, at de trafikplaner, trafikselskaberne allerede er forpligtet til at udarbejde i dag, skal udvides til også at indeholde et strategisk grundlag, der fastsætter de overordnede principper for rutenet, og et flerårigt budgetoverslag.
Det kan være med til at give en mere sammenhængende og stabil offentlig servicetrafik.
Lovforslaget indeholder også en hjemmel til, at staten kan indgå en aftale med Region Nordjylland om, at regionen kan overtage trafikkøberansvaret på statens jernbanestrækning mellem Skørping og Frederikshavn.
Regionen kan overdrage trafikkøberansvaret til trafikselskabet.
Trafikkøberansvaret overdrages ikke i sig selv med bestemmelsen.
Ansvaret vil først overdrages ved en konkret aftale mellem regionen og staten.